ลภัสลัล จิรเวชสุนทรกุล

ลภัสลัล จิรเวชสุนทรกุล (เกิด 7 ธันวาคม พ.ศ. 2537) ชื่อเดิม วิรพร ชื่อเล่น มายด์ เป็นนักแสดงและนางแบบชาวไทย

วิรพรเริ่มเป็นที่รู้จักแพร่หลายในโลกอินเทอร์เน็ตที่ซึ่งแฟนเพจของเธอปัจจุบันมีผู้ติดตามเป็นจำนวนมาก ส่วนงานในวงการบันเทิงนั้นเริ่มขึ้นใน พ.ศ. 2554 ด้วยการแสดงมิวสิกวิดีโอเพลง "บทเพลงรักแห่งแผ่นดิน" ภายหลัง ได้แสดงมิวสิกวิดีโออีกหลายเพลง ได้รับคัดเลือกให้แสดงนำในละครชุดเรื่อง "น้องใหม่ร้ายบริสุทธิ์" ตั้งแต่ พ.ศ. 2556 แล้วจึงมีผลงานการแสดงทั้งในละครโทรทัศน์และภาพยนตร์อีกหลายเรื่อง เป็นต้นว่า "Ugly Duckling รักนะเป็ดโง่" (พ.ศ. 2558), "Kiss the Series รักต้องจูบ" (พ.ศ. 2559), "Love Songs Love Stories" (พ.ศ. 2559), "I See You พยาบาลพิเศษ..เคสพิศวง" (พ.ศ. 2559), "U-Prince Series" (พ.ศ. 2560), "กลรักเกมมายา" (พ.ศ. 2560), และ "Rock Letter คำรักจากก้อนหิน" (พ.ศ. 2560)

ใน พ.ศ. 2559 วิรพรยังออกผลงานเพลงครั้งแรก คือ เพลง "เพื่อนสนิท" ประกอบละคร "Kiss the Series รักต้องจูบ"

วิรพรกำเนิดเมื่อวันที่ 7 ธันวาคม พ.ศ. 2537 ณ โรงพยาบาลไทยนครินทร์ กรุงเทพมหานคร ครอบครัวมีพื้นเพอยู่ ณ จังหวัดฉะเชิงเทรา

ชื่อ "วิรพร" มาจากชื่อของบิดา คือ วิเสริฐ และชื่อของมารดา คือ ดวงพร ต่อมาในวันที่ 12 เมษายน พ.ศ. 2560 วิรพรเปลี่ยนชื่อเป็น "ลภัสลัล" มีความหมายว่า หญิงงามผู้มีลาภ เพื่อเป็นเคล็ดเกี่ยวกับสุขภาพ

มารดาของวิรพรนั้นเป็นนักบัญชี วิรพรมีน้องสาวหนึ่งคนชื่อ วิชญาพร จิรเวชสุนทรกุล ชื่อเล่นว่า มีน

วิรพรสำเร็จการศึกษาระดับประถมศึกษาจากโรงเรียนเซนต์หลุยส์ ฉะเชิงเทรา จังหวัดฉะเชิงเทรา มัธยมศึกษาตอนต้นจากโรงเรียนปรีชานุศาสน์ จังหวัดชลบุรี มัธยมศึกษาตอนปลายจากโรงเรียนชลกันยานุกูล จังหวัดชลบุรี ระดับปริญญาตรีในสาขาวิชาการภาพยนตร์และวีดิทัศน์ คณะนิเทศศาสตร์ มหาวิทยาลัยรังสิต ได้รับทุนความสามารถพิเศษด้านการแสดง

ใน พ.ศ. 2554 ขณะศึกษาระดับมัธยมศึกษาปีที่ 5 วิรพรเข้าประกวด Utip Freshy Beauty และเป็นผู้ชนะเลิศประจำภาคตะวันออก เพื่อนจึงสร้างแฟนเพจยังเว็บไซต์เฟซบุ๊กและอินสตราแกรมให้ ทำให้เป็นที่รู้จักมากขึ้น ปัจจุบัน แฟนเพจของวิรพรมีผู้ติดตามหลายล้านคน

ใน พ.ศ. 2554 นั้น วิรพรยังได้แสดงมิวสิกวิดีโอเพลง "บทเพลงรักแห่งแผ่นดิน" นับเป็นผลงานการแสดงแรกของเธอ ต่อมาใน พ.ศ. 2555 วิรพรขึ้นมัธยมศึกษาปีที่ 6 ได้แสดงมิวสิกวิดีโอเพลง "แค่ของเลียนแบบ" ของนนทนันท์ อัญชุลีประดิษฐ์ และเพลงอื่น ๆ อีกหลายเพลง แล้ววิรพรเข้าร่วมคัดเลือกเป็นนักแสดงประจำละครชุด "น้องใหม่ร้ายบริสุทธิ์" ได้เป็นหนึ่งในแปดผู้รับเลือก ต้องเรียนการแสดงอยู่ระยะหนึ่ง จึ่งได้แสดงเป็นตัวละครชื่อ น้ำขิง ในละครดังกล่าวตั้งแต่ พ.ศ. 2556 ภายหลัง วิรพรได้แสดงละครอีกเป็นอันมาก เป็นต้นว่า ใน พ.ศ. 2559 ปีเดียว ต้องถ่ายละครถึงหกเรื่องต่อเนื่องกัน คือ "Kiss the Series รักต้องจูบ", "Love Songs Love Stories", "U-Prince Series", "I See You พยาบาลพิเศษ..เคสพิศวง", "กลรักเกมมายา", และ "Rock Letter คำรักจากก้อนหิน"

ส่วนงานภาพยนตร์นั้น วิรพรได้แสดงเป็นครั้งแรกในภาพยนตร์สยองขวัญเรื่อง "จิตสัมผัส 3D" ซึ่งเผยแพร่เมื่อ พ.ศ. 2556 ในปีเดียวกันนั้น วิรพรยังได้แสดงภาพยนตร์อีกสองเรื่อง คือ "Love Syndrome รักโง่ ๆ" และ "ยอดมนุษย์เงินเดือน" ครั้น พ.ศ. 2558 วิรพรได้แสดงภาพยนตร์เรื่อง "ละติจูดที่ 6" ซึ่งว่าด้วยความไม่สงบในชายแดนไทยภาคใต้

ด้านผลงานเพลง ใน พ.ศ. 2559 วิรพร และจิรกิตติ์ ถาวรวงศ์ นักแสดงคู่ในละคร "Kiss the Series รักต้องจูบ" ร่วมกันร้องเพลง "เพื่อนสนิท" ประกอบละครดังกล่าว โดยเป็นการนำเพลงของเอ็นโดรฟินมาขับร้องใหม่

วิรพรมีโรคประจำตัว คือ โลหิตจาง

มารดาของวิรพรซึ่งเป็นนักบัญชีนั้นอบรมบ่มเพาะบุตรด้านคณิตศาสตร์มาตลอด ทำให้วิรพรชอบคณิตศาสตร์ ทั้งสามารถคิดเลขเร็ว และเคยใฝ่ฝันจะเป็นนักบัญชีเฉกเช่นมารดา

วิรพรสามารถทำขนมฝรั่งได้ ขณะเรียนมัธยมศึกษา เคยร่วมกับน้าของตนทำร้านขนมชื่อ "ลองเด่ะ" อยู่ที่อำเภอบางปะกง วิรพรทำขนมเอง แล้วนำไปขายที่โรงเรียนบ้าง โรงพยาบาลบ้าง เป็นต้น แต่เมื่อวิรพรเข้าศึกษาต่อในกรุงเทพมหานครแล้ว น้าจึงทำอยู่คนเดียว

วิรพรยังสามารถเล่นกีตาร์ หัดเล่นมาแต่เด็ก สมัยเรียนประถมศึกษา มีวงดนตรีของตนเอง ชื่อวงว่า "ปลาทู" วิรพรชอบดนตรีร็อกอย่างยิ่ง เริ่มชอบดนตรีแนวนี้หลังจากที่เพื่อนผู้ชายแกล้งหลอกให้ไปหามาฟัง

อนึ่ง เป็นที่รับรู้กันว่า วิรพรเป็นหญิงสาวที่ชื่นชอบกีฬาฟุตบอลยิ่งนัก วิรพรกล่าวว่า เริ่มชมกีฬานี้มาตั้งแต่ พ.ศ. 2549 เพราะได้รับอิทธิพลจากคนรอบข้าง ทีมฟุตบอลที่ชอบ คือ ลิเวอร์พูล นักฟุตบอลที่ชอบ คือ สตีเวน เจอร์ราร์ด พอใจไปชมการแข่งขันในต่างประเทศมากกว่าในประเทศไทย เพราะเคยไปชมการแข่งขันที่จังหวัดชลบุรี แล้วผู้ชมในสนามตีรันฟันแทงกัน จึงเข็ดขยาด